Suid Afrikaanse Nuus Thread - Page 62 - Stormfront
Page 62 of 226 « First < 12 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 112 162 > Last »
05-17-2006, 10:54 AM #611
DBV-inspekteur moes glo vlug vir sy lewe
'n Inspekteur van die Potchefstroom Dierebeskermingsvereniging (DBV) moes Dinsdag glo vlug vir sy lewe nadat hy 'n klag in Promosa ondersoek het. Mnr. Danie Heenop het 'n klag van dieremishandeling ondersoek toe die eienaar glo eers sy voertuig met klippe bestook en hom daarna met 'n voorwerp wat soos 'n byl gelyk het, gejaag het. Volgens Heenop het die DBV 'n klag ontvang oor die omstandighede waarin die diere van mnr. Eldred Maheppy aangehou word. Die DBV het vasgestel dat die krale onvoldoende is en blykbaar een groot modderbad is. "Twee perde en 'n ponie wat met nylontoue om die nekke vasgemaak was, het ook verskeie rugbeserings gehad en daar was geen teken van voer of water in die kraal nie," sê Heenop. Daar is op 24 April 'n skriftelike waarskuwing aan Maheppy gerig. "Op Maandag het ek 'n opvolgbesoek gaan aflê om te sien of daar gehoor gegee is. Ek het aan Maheppy se vrou verduidelik dat die omstandighede vir my onaanvaarbaar is en dat hulle weer van my sal hoor," sê Heenop. Heenop het 'n plaaslike veearts geskakel om hom Dinsdag by die krale te ontmoet vir inspeksie. Volgens Heenop het hy, terwyl hy gewag het vir die veearts, 'n paar foto's van die diere geneem. Dit was toe dat Maheppy glo armswaaiend al vloekend en skreeuend op hom afgestorm het. "Hy het my herhaaldelik met die vuis op die linkerkant van my bors geslaan terwyl hy sy vinger in my gesig gedruk het. Hy het ook bly skree dat hy nie bang is vir wit boere nie, en hy ons sal doodmaak," sê Heenop. Maheppy het ook glo beweer dat Heenop sy vrou en kinders gedreig het. Heenop sê dat hy die situasie probeer ontlont het deur kalm te bly. Maheppy het eger twee klippe opgetel en die DBV-bakkie daarmee gegooi. "Op daardie stadium, ten aanskoue van baie omstanders, is hy terug huis toe net om later terug te keer met 'n voorwerp wat gelyk het soos 'n byl en hamer kombinasie. Hy het gedreig om my dood te maak. Ek het van hom gevlug terwyl hy aanhou rassistiese opmerkings geskree het," sê Heenop. Mnr. Maheppy ontken dit dat hy Heenop met die vuis geslaan of sy bakkie met klippe gegooi het. Daar het wel 'n argument ontstaan. "Ek het na hom gewys en my humeur verloor toe Heenop gedreig het om my kinders se perde te skiet. Ek het op hom geskree dat ek hom sal dood d.....r as hy die perde skiet. Wie is hy hom my vrou en kinders te dreig. Niemand dreig my vrou en kinders nie." Volgens me. Julyiga Maheppy is sy 'n opkomende boer wat net die beste vir haar diere wil hê. "Ek glo Heenop is daarop uit om moeilikheid te maak. "My diere is perdfris en gesond en ek het aan hom verduidelik dat ons in die proses is om beter grond vir my diere in die hande te probeer kry. Wys vir my 'n boer wie se grond nie nat word as dit reën nie," sê Maheppy. Volgens die Maheppys is een van hulle perde 'n ruk terug gesteel. "Ons het haar teruggevind, maar sy was ingespan as 'n karperd waar haar rug seergekry het. Ons behandel haar rug gereeld en sy kom mooi reg." Een van die ander perde het blykbaar ook afgedwaal in die kamp en is eers later opgespoor met 'n besering aan die een been. Dié twee perde word blykbaar met toue vasgebind om hulle beserings te behandel en om te verhoed dat hulle weer afdwaal of moontlik gesteel kan word. "Daar is genoeg spasie vir hulle om te wei en die toue is nie styf vasgemaak nie. My kinders lei die perde gereeld om hulle bloedsirkulsie te bevorder. Ek weet perde kan nie heeldag vas staan nie" sê me. Maheppy. Maheppy het ook bygevoeg dat die staatsveearts na sy diere kom kyk het en beïndruk was met die goeie toestand waarin hulle is. "Heenop het aan my 'n skriftelike waarskuwing gerig dat daar 'n 'canopy' vir my beeste opgerig moet word. Waar het jy nou gesien 'n boer se beeste wei onder 'n 'canopy'," sê Maheppy. Volgens Maheppy het Heenop hom glo sewe dae kans gegee om 'n beter kraal op te rig. "Om 'n nuwe kraal te bou, kos geld en dit kan nie oornag gebeur nie." Maheppy sê dat die klagtes wat die DBV oor sy diere het glad nie sin maak nie en ongegrond is. Heenop sê dat as dit van hom afhang, hy nie meer diens in Ikageng of Promosa sou wou lewer nie aangesien hy nie sy personeel se lewe in gevaar wil stel nie. "Ons sal die diens wel nog verskaf, maar sal die situasies monitor en polisiebeskerming inroep waar blyk nodig te wees" sê Heenop. Kapt. Aafjé Bothma, woordvoerder van die polisie het bevestig dat daar 'n klag gelê is en dat dit ondersoek sal word.
05-17-2006, 11:25 AM #612
Gee die doodstraf as ek dan skuldig is'
JULIA VOLKWYN, 'n bekende gemeenskapswerker en voormalige onderhoudsbeampte by die Strand landdroshof, is Dinsdag skuldig bevind op drie klagtes van diefstal en is 'n opgeskorte vonnis opgelê.
Landdros R. Smit van Goodwood het mev. Volkwyn tot drie maande tronkstraf gevonnis op elk van drie diefstalklagtes, wat voorwaardelik vir vyf jaar opgeskort is. Die klagtes, twee oor die inbetaling van onderhoudsgelde en een oor 'n uitstelboete, spruit uit voorvalle in Junie en September 2004.
Landdros Smit het bevind dat die staat onteenseglik bewys het dat mev. Volkwyn die geld van die klaers gevat het - en dit nie soos haar werk vereis het - by die hof inbetaal het nie. Hy het die aflos-aanklaer, mev. C. Nortjé, geloof vir haar deeglike voorbereiding en hantering van die saak.
Die beskuldigde het onskuldig gepleit en wou tydens die verhoor geen erkennings maak nie. Die staat, moes gevolglik alle bewerings bewys, en het nie minder as 14 getuies geroep om die klagtes te staaf nie.
Die landdros het in vonnisoplegging verwys na mev. Volkwyn se verwagtinge wat soos "mis voor die son verwyn het oor die hofgeding" (sy was 'n kandidaat vir Patricia de Lille se OD in die onlangse munisipale verkiesings), maar gesê die saak het die hof se naam baie skade aangedoen.
"Die publiek het baie respek vir mense wat in die hof werk en hulle moet weet dat die hof 'n bastion is wat geregtigheid verteenwoordig. Elke lid van die hof moet regverdigheid en eerlikheid weerspieël. Dit skok die gemeenskap as iemand wat hier werk in die hof kom oor klagtes van oneerlikheid. Mense voel teleurgesteld as iemand wat hulle op 'n troontjie plaas, hulle faal. Dis dieselfde gevoel wat ondersteuners van krieketkaptein Hansie Cronjé ' gekry het, toe hy erken het hy het geld gevat."
Hy het met die aanklaer saamgestem dat dit 'n verswarende faktor was dat mev. Volwyn in 'n vertrouensposisie aangestel was en met die publiek se geld gewerk het en gesê as hy net die belange van die publiek in ag geneem het, sou hy direkte tronkstraf opgelê het.
Hy het egter mev. Volkwyn se persoonlike omstandighede ook in ag geneem, die feit dat sy op 42-jarige leeftyd 'n skoon misdaadrekord het, en dat sy aan twee van die klaers hul geld teruggegee het, ook dat sy weens haar geldelike omstandighede nie 'n boete kon betaal nie.
Nadat hy haar skuldig bevind het, het die landdros mev. Volkwyn die kans gee om ter versagting te getuig. Haar eerste woorde was: "As ek dan skuldig bevind is vir iets waar ek weet ek onskuldig is, dan kan ek maar die doodstraf kry."
Landdros Smit het geantwoord dat hy ten gunste is van die doodstraf, maar dit nie sal oplê vir diefstal nie, waarop mev. Volkwyn gesê het "dit (haar skuldigbevinding) is betreurenswaardig".
Sy het getuig dat sy werkloos is en geen inkomste meer het nie en as 'n geskeide vrou vir haar twee seuns en 'n kleinkind van drie weke moet sorg. Sy het gesê dat mense in die gemeenskap, "van wie die meerderheid nog glo ek is onskuldig" haar steun. "Ek staan hier omdat ek mense wou help," het sy gesê.
Die landdros het gesê sy het die reg om teen die skuldigbevinding en vonnis te appelleer.
05-17-2006, 11:28 AM #613
Misdaad is 'kopseer'
KOMMER oor die toename van sekere soorte misdaad, waaronder huisbraak en diefstal uit motorvoertuie, het die Polisie genoop om inwoners in sekere gebiede te begin waarsku om voorsorg te tref.
Die voorkoms van hierdie misdade in veral die middedorp, Parkersdam, Victoriapark en Avianpark is vir die polisie ’n kopseer, het die plaaslike woordvoerder, kapt. Mzikayise Moloi, vandeesweek gesê.
Sedert die begin van die jaar het inbrake by residensiële persele in Worcester van sowat 80 tot net meer as 90 gestyg. Die aantal diefstalle uit motors het toegeneem van 24 in Januarie tot 40 in Maart. In April was daar 60 sulke voorvalle.
In vergelyking met April verlede jaar het die syfer vir huisbrake volgens Moloi met sowat 69% toegeneem – van 54 in 2005 tot meer as 90 vanjaar. Diefstal uit motorvoertuie het toegeneem met sowat 33,3% – van 45 tot 60.
Moloi sê die polisie gaan motoriste binnekort met pamflette begin versoek om versigtiger te wees. Hy sê dit is dikwels weens eienaars se nalatigheid en die feit dat hulle na vele waarskuwings in die media steeds waardevolle items in hul voertuie los, dat daar in motors ingebreek word.
’n Persverklaring is ook aan die Standard uitgereik waarin inwoners in Rouxpark, Reüniepark, Panorama, Riebeeckpark, Fairy Glen en Bergsig gewaarsku word teen ’n “beduidende toename” in ekonomiese misdaad.
Huiseienaars in die middedorp meen hulle bemerk beslis ’n toename in misdaad, veral van huisbrake.
Volgens mnr. Booysen Maree, wat ’n huis in Porterstraat besit, raak inwoners van dié gebied versigtiger weens ’n persepsie dat misdaad om hulle styg. Hy en drie ander inwoners in die straat het sowat ’n maand gelede kort na mekaar onder inbrekers deurgeloop. Volgens die polisie is daar voorverlede naweek by nóg ’n huis in dié straat ingebreek en sowat R35 000 se goedere gesteel.
Dieselfde naweek is meer as 20 huisbrake in Worcester by die polisie aangemeld terwyl motors volgens kapt. Moloi ook kwaai onder inbrekers deurgeloop het.
Moloi versoek huiseienaars om die polisie by die plaaslike aanklagkantoor in kennis te stel as hulle hul huise vir lang tydperke verlaat. Hy doen ook ’n ernstige beroep op mense om nié gesteelde goedere te koop nie, want dit skep ’n mark vir dié items.
Sakelui in die middedorp is egter nie bekommerd oor misdaad nie en sê hulle ervaar nie dieselfde toename as huis- en motoreienaars nie.
Die eiendomsekonoom Erwin Rode het onlangs weer gewaarsku dat die middedorp kwesbaar is vir ’n toename in misdaad noudat die Mountain Mill-sentrum ’n alternatiewe inkopieplek bied. Sakeleiers het egter beklemtoon dat hulle geen agteruitgang in die middedorp bemerk nie.
Mnr. Howie Viljoen, voorsitter van die Worcester Besigheidsassosiasie, sê daar is geen gevoel van onveiligheid in die middedorp nie en hy ervaar eerder ’n skoner en gelukkiger omgewing.
Rode het verlede jaar by ’n Worcester Sakekamerfunksie gesê wanneer nuwe sentrums in dorpe ontwikkel word, moet middedorpe goed bestuur word en wanorde en misdaad voorkom word om verval te keer.
05-17-2006, 11:33 AM #614
Seun se dood 'n raaisel
DIE Weideman-gesin van Pallottiweg, Montana, rou steeds oor die tragiese dood van hul seun, Byron (22), op 27 April verlede jaar.
Byron, 'n ervare bergfietsentoesias, se liggaam is dié dag langs die kant van 'n steil bergpad in die Idasvallei-plantasiebos aan die voet van Simonsberg gevind. Sy fiets, feitlik sonder enige skade, is naby sy liggaam aangetref.
Verpletter deur die skielike dood van hul enigste seun, het die Weidemans tot dusver vrugteloos probeer om verslae oor die ondersoek na die omstandighede van Byron se dood te bekom.
Byron het dié noodlottige dag twee jong vriende, Benedict Pather, ook van Montana, en Therese, 'n Noorweegse meisie, op 'n fietsrit die berg op geneem ? 'n roete wat hy goed geken het. Omstreeks 17:15 het Byron, volgens sy twee vriende, besluit om vooruit terug bergaf te ry. Hulle is nie lank daarna nie ook huis toe. By die huis van Byron se oom in Goridonstraat moes hulle hoor dat Byron nie daar opgedaag het nie.
Hulle is toe terug berg toe, maar kon geen spoor van hom vind nie. Oproepe na sy selfoon is ook nie beantwoord nie. Met hul tweede terugkeer na die roete het die oom die brandweer gevra om te help soek. Byron se liggaam is toe omstreeks 19:00 langs die bergpad gevind.
Mnr. Randall Weideman, Byron se pa, het aan Eikestadnuus gesê dat die lykskouingsverslag ? gedateer 29 April 2005, maar wat hulle eers op 6 Oktober 2005 in die hande kon kry - hulle "stom geslaan het".
Volgens die verslag het Byron aan erge kopbeserings gesterf. Dit meld ook veelvuldige ernstige inwendige borsbeserings. Onder meer word gemeld dat daar erge bloeding onderhuids en frakture van die regter- en linker-sleutelbeen, asook van die sternum was. Albei longe was erg beseer, die aorta geskeur en daar was kneusings aan rugwerwels en die rugmurg.
"Ons huisdokter, dr. Graham Duncome, het gesê dat die omvang van Byron se beserings verband hou met die soort trauma wanneer iemand teen hoë spoed deur 'n voertuig getref word.
"Sy kommentaar, en die feit dat daar feitlik geen skade aan Byron se fiets was nie - nie eens een van die wiele was gebuig nie ? pla ons geweldig.
"Die lae boomstomp aan die kant van die pad waarteen die fiets en/of Byron moontlik kon gebots het, sowel as 'n boom en die struike wat sy liggaam moontlik kon getref het, toon geen tekens wat korreleer met die impak wat nodig sou wees om in verband gebring te word met Byron se beserings nie. Daar was ook geen sleep- of remmerke in die grondpad nie. Niks maak sin nie.
"Ons glo ? totdat die teendeel bewys word - dat Byron nie op die plek waar sy liggaam gevind is, gesterf het nie. Die feit dat Byron se twee vriende meer as een keer verby die plek waar sy liggaam gevind is gery het en niks opgelet het nie, is onverklaarbaar.
"Ons glo dat sy liggaam, nadat hy dalk deur iets soos 'n voertuig getref is, daar geplaas is.
"Na hierdie nuus het ons male sonder tal die polisie, die brandweer en ander persone wat by die ondersoek betrokke was, om inligting gevra. Ons is van bakboord na stuurboord en het die saak selfs tot by die Onafhanklike Klagtedirektoraat van die polisie gevoer.
"Eers vandeesweek het ons van stasiekommissaris David Molo van Areakantoor: Paarl gehoor dat hy iemand aangestel het om op die saak in te gaan.
"Ons wil niemand bykom nie. Ons as gesin wil net rus vir ons gemoed en vrede in ons harte kry oor hoe ons kind se lewe tot 'n einde gekom het," het Randall gesê. Dr. Duncome het bevestig dat hy die doodsverslag van Byron onder oë gehad het en dat hy ernstige bedenkinge het oor die teorie dat sy beserings en sterfte aan die val van 'n fiets toegeskryf kan word.
"Dit pas net nie in die prentjie nie. Die aard en omvang van Byron se beserings stem meer ooreen met die wat iemand sou opdoen as hy getref word deur 'n voertuig wat teen 60 km/h beweeg, of wanneer hy uit 'n gebou van drie verdiepings hoog op die grond sou val."
Mnr. Wayne Smith, assistent-hoof van die Stellenbosch Brandweer en Nooddienste, wou nie kommentaar lewer oor die voorval waarby twee van sy nooddienste-lede betrokke was nie. Hy het wel gesê dat hierdie lede, wat eerste op die toneel was, die liggaam gevind het toe Byron se fietspedaal in die voertuig se ligte weerkaats het.
Kapt. John Waterhouse van die kantoor van die Areakommissaris van Polisie in Paarl het aan Eikestadnuus gesê dat die ondersoek steeds aan die gang is.
"Dit is tans in 'n gevorderde stadium. Alle uitstaande verklarings is bekom, en dit, tesame met alle ander relevante bewyse en inligting, insluitend die nadoodse verslag, word tans deur forensiese deskundiges bestudeer. "Die saak word deur 'n senior polisiebeampte van die Cloetesville SAPD gemonitor."
05-17-2006, 11:45 AM #615
[B]Kontant en vuurwapens gesteel/B]
CALEDON - Ongeveer R9 000 tot R10 000 in kontant, kontanttjeks ter waarde van ongeveer R14 000 en 'n aantal vuurwapens is verlede week in 'n inbraak by die Theewaterskloof munisipaliteit se verkeersafdeling gesteel.
Die vuurwapens, kontant en tjeks is uit 'n klein kluis binne die kantoor se instapkluis gesteel en die diewe het vermoedelik die kluis met 'n slypmasjien (angle grinder) oopgesny.
Hulle het na bewering toegang tot die gebou verkry deur die deur met 'n koevoet oop te breek. Daarna het hulle toegang tot die kantoor gekry deur deur die betaalpunt se venster te klim.
TWK burgemeester, raadsheer Chris Punt, het sy skok en kommer oor die voorval uitgespreek. Punt het geweier om verder kommentaar te lewer “aangesien die saak baie sensitief is en deur die polisie ondersoek word”.
Die voorval het vermoedelik Donderdagnag plaasgevind, maar weens die feit dat die alarm na bewering nie geaktiveer is nie, is dit eers die volgende oggend ontdek.
Volgens die waarnemende munisipale bestuurder, GW Hermanus, is die alarmstelsel getoets en is dit in werkende toestand. Hy kon egter nie 'n verklaring gee waarom niemand die alarm gehoor het nie.
Die deur na die munisipale kantore is oopgedwing, maar weens die feit dat die sekuriteitskameras buite werking was, is dit nie op kamera vasgevang nie.
Hermanus het gesê veiligheidsmaatreëls sal na dese aansienlik opgeskerp word en 'n nuwe kluis sal geïnstalleer word. Hy het ook genoem dat dit die eerste keer is dat die kantore beroof word.
'n Interne ondersoek teen die verkeershoof, John Melani, is ook volgens bronne geloods omdat hy na bewering nie opgetree het toe die personeel 'n geruime tyd gelede die onklaar sekuriteitskameras aangemeld het nie.
Dit laat die vraag ontstaan of een van die munisipale werkers nie moontlik by die voorval betrokke kon wees nie. Hermanus het dit egter ontken en gesê as dít die geval was, sou dokumentasie ook gesteel gewees het.
Die feit dat vingerafdrukke wat op die toneel gevind is na bewering ooreenstem met dié wat by die toneel by die gholfbaan wat dieselfde nag beroof is, kon nie bevestig word nie.
Enigeen met inligting oor die voorval word gevra om kapt. Tony Norton of speur-insp. Isak Fortuin by (028) 212-2264 te skakel.
05-18-2006, 07:53 AM #616
Ras-spanning bars los
Dendron – Grootskaalse rassespanning het gister in dié dorp in Limpopo uitgebreek toe die boer wat daarvan beskuldig word dat hy ’n man glo doodgery het, in die landdroshof verskyn en weer borgtog geweier is.
Sowat 300 mense het vroegoggend by die stopteken waar die beweerde ongeluk gebeur het, plakkate rondgeswaai met slagspreuke soos “Steyn se gat”, “Steyn must rot in jail” en “All boers are killers”.
Intussen het sowat 100 boere langs die Dendron-landdroshof saamgedrom waar hulle die situasie fyn dopgehou het.
Sommige het die betogers met verkykers dopgehou.
Lede van die SAKP en die ANC-jeugliga en -vroueliga het uitgevaar teen die boeregemeenskap en in ’n memorandum gesê “rassistiese wit boere dink steeds hul plase is rassistiese volkstate. Boere in die Dendron-distrik het geen vrees vir die gereg nie.”
Die moord op Tshepo Mathloha in 2001 deur ’n groep rugbyspelers van Polokwane (Pietersburg) is ook weer opgehaal.
Betogers het ook gedreig dat hulle die dorp sal plunder as Steyn, ’n oudstudent van die Potchefstroomse Landboukollege, vrygelaat word en nog polisieversterkings is ingeroep.
Die situasie het in die loop van die dag vererger en Beeld se joernalis is deur ’n familielid van Steyn gedreig. Vriende van Steyn het ook ’n kameraman van die SAUK oorrompel en wou sy kamera met geweld by hom afneem. Die polisie moes tussenbeide tree en die media is met polisiebegeleiding uit die dorp geneem.
Steyn, wat verlede week borgtog geweier is en sewe dae lank in aanhouding was, het gister met dieselfde klere as verlede week in die hof verskyn. Hy was steeds in voetboeie en die hofordonnans het geweier om dit af te haal.
Hy word daarvan beskuldig dat hy sowat twee weke gelede versuim het om ná ’n ongeluk waarin mnr. Tshepiso Moremi (18) dood is, stil te hou. Hy het glo ook nie die ongeluk by die polisiekantoor, sowat 2 km van waar die ongeluk gebeur het, aangemeld nie.
Verder word beweer dat hy sy Toyota-bakkie na ’n duikklopper in Polokwane geneem het waar dit herstel moes word. Steyn staan tereg op aanklagte van strafbare manslag, die versuim om stil te hou ná ’n ongeluk en dwarsboming van die gereg.
Adv. H.S. Goosen het gesê Steyn sal R10 000 borgtog betaal en by die Dendron-polisie aanmeld. Hy het ook aan landdros Joe Ramatapo gesê die woedende mense moet nie voorskryf wat die hof besluit nie.
Tydens ’n pouse het Steyn se familielede hul koppe by syne gesit en gebid. Hy het bykans deurentyd koponderstebo in die beskuldigdebank gesit.
Ramatapo het tydens sy uitspraak gesê die saak is baie anders as ander strafbare manslagsake omdat Steyn glo nie die ongeluk aangemeld het nie en dit sowat 2 km van die polisiestasie af gebeur het.
Hy het Steyn borgtog geweier en gesê die gemeenskap van Dendron, in die verskillende nedersettings asook op plase, het die reg om veilig te wees.
“As Steyn vrygelaat word, kan dit tot moontlike verlies van lewens lei asook beskadiging van eiendom. Die hof kan dit nie toelaat nie.” Steyn het in trane uitgebars en het snikkend in die beskuldigdebank gesit terwyl ontstelde familielede hom getroos het.
Steyn se regspan het ná die tyd gesê hulle beoog om appèl teen die uitspraak aan te teken. Die saak is tot in Julie uitgestel.
05-18-2006, 07:55 AM #617
Nuwe wet ‘kan agting vir Grondwet ernstig knou’
Die voorgestelde wet teen huursoldatery loop die gevaar om Suid-Afrika se internasionale reputasie en die hoë agting vir die land se grondwetlike regstelsel ’n ernstige knou te gee.
Dit kan boonop tot eise lei waar Britse beleggers ingevolge die bilaterale ooreenkoms tussen Suid-Afrika en Brittanje in 1994 (SA-UK BIT) meen dat Suid-Afrika sekere voornemens in die ooreenkoms nou wil kriminaliseer.
Dít is die mening van die Britse vereniging van private veiligheidsmaatskappye (BAPSC) in sy voorlegging aan die parlementêre komitee vir verdediging, wat volgende week openbare besware teen die voorgestelde wet gaan aanhoor.
Die wet, wat daarop gemik is om huursoldatery te beperk, verbied in sy hersiene formaat ook Suid-Afrikaners wat hulp verleen aan lande in konflik, humanitêre hulpverleningsorganisasies en Suid-Afrikaners wat sonder toestemming in ander lande se weermagte dien. Terselfdertyd maak dit voorsiening vir sy burgers om sonder enige regeringstoestemming ander lande in hul bevrydingstryde teen kolonialisme of vir selfbeskikking te gaan help.
Minstens 23 skriftelike voorleggings – van BAPSC tot Amnestie Internasionaal, die Suid-Afrikaanse Joodse Raad, die Suid-Afrikaanse Katolieke Biskoppekonferensie en verskeie ander belangepartye – is reeds aan die komitee oorhandig vir oorweging.
Die komitee sal Maandag en Woensdag mondelinge besware in Kaapstad aanhoor.
BAPSC sê verder in sy voorlegging, wat in oorleg met regsadviseurs oor konstitusionele en internasionale reg opgestel is, dat die wet in sy huidige formaat sy konstitusionele mandaat “beduidend” oorskry, terwyl dit ook op verskeie konstitusionele regte en beginsels inbreuk maak.
Só is daar slegs vae verwysings na “diens of hulp” en “gewapende konflik”.
Dit skeer dus Suid-Afrikaners, wat in Irak help om paaie te herstel, mense soos prof. Fink Haysom, wat buitelanders in konstitusionele verandering en humanitêre reg oplei, en Suid-Afrikaners wat in Londen miskien as veiligheidswag vir ’n Pakistanse sakeman werk, almal oor dieselfde kam.
’n Suid-Afrikaner wat byvoorbeeld ook Switserse burgerskap het, is ingevolge laasgenoemde se wette verplig om nasionale diensplig in Switserland te doen, maar ingevolge die voorgestelde wet kan hy strafregtelik vervolg word indien hy dit doen.
BAPSC beveel aan dat die wet vir eers onttrek word vir behoorlike oorlegpleging met belangepartye, wat tot dusver glad nie betrek is nie. Dit is ook nie in die Staatskoerant gepubliseer nie.
05-18-2006, 08:28 AM #618
Dit kán 7, 8 maande neem om te waai, sê weermag
Dit kan sewe tot agt maande neem voordat soldate wat ingevolge die weermag se werkgewer-geïnisieerde skeidingsmeganisme (MEM) die diens wil verlaat, se aansoeke gefinaliseer word.
Maj. Danny Shibambo, woordvoerder vir die weermag, het vandeesweek só gereageer op verskeie klagtes wat Beeld die laaste paar weke van ontstoke soldate ontvang het.
Van dié soldate wag al tot nege maande sonder dat die afhandeling van hul aansoeke in sig is.
Baie van hulle het reeds opgehoopte en onbetaalde verlof geneem om nuwe poste te aanvaar in die hoop dat die aansoeke teen dié tyd afgehandel sou wees.
Na verneem word, sal minstens sowat 600 soldate met dié pakkette die diens van die weermag verlaat.
Volgens Shibambo is van die hoofredes vir van die vertragings die hoë volume van aansoeke en die lang kommunikasielyne – veral in die leër.
“Die struktuur wat verantwoordelik is vir die MEM se administrasie, word tans verander om vir die reuse-taak voor hande voorsiening te maak en om die aansoekproses te versnel,” het Shibambo gesê.
Een soldaat wat by Beeld gekla het, het vertel dat hy reeds ál sy verlof uitgeput het en noodgedwonge werk toe moet terugkeer al het hy reeds met sy eie onderneming begin.
Hy het nege maande gelede om die MEM aansoek gedoen met die belofte dat dit teen Maart reeds afgehandel sou wees.
Sy bevelvoerder het hom reeds aangesê om sy kantoor te ontruim en toe hy onlangs op versoek van sy weermagkollegas gaan help het met sekere beplanning, het sy bevelvoerder hom by die eenheid weggejaag.
As hy navraag doen oor sy aansoek, is die verskoning telkens dat die “generaal” dit nog nie geteken het nie. Van sy kollegas, wat saam met hom aansoek gedoen het, se aansoeke is lank gelede reeds afgehandel.
Volgens Shibambo bepaal die weermagsdele die mees geskikte uitdienstredingsdatum en mag die aansoeker nié aandring op ’n bepaalde datum nie.
05-18-2006, 08:31 AM #619
Oudlid mag nie uit geliefde kerk begrawe word, sê mag
‘Dit is hartseer dat ’n man wat sy lewe vir die polisie gegee en 23 jaar gedien het in die polisie se kerk by die Polisiekollege (in Pretoria-Wes) vandag nie die voorreg kan hê om uit dieselfde kerk begrawe te word nie.”
Só het ’n hartseer mev. Christi Koorsen van Eldoraigne gister gesê nadat die polisiediens geweier het dat haar man, Mar-Jean (61), se begrafnisdiens in dié kerk gehou word.
Die polisie het in ’n brief aan Koorsen gesê: “Ongelukkig is die kantoor nie in ’n posisie om jou by te staan nie, omdat die geriewe van die instelling net gebruik word vir dienende lede.”
Mnr. Koorsen, ’n oud-lt.kol. in die polisie, is Saterdag oorlede. “My man was baie jare lank op die kerkraad en hy was etlike jare die hoofouderling by die kerk. My kinders het daar Sondagskool toe gegaan en hulle is daar aangeneem en voorgestel. My seun is uit dieselfde kerk getroud.
“Dit sou baie spesiaal gewees het om hom vanuit daardie kerk waarvoor hy so lief was, te kon begrawe. Ons het ons gelukkigste jare by die polisiekollege en in daardie kerk deurgebring.”
Koorsen het gesê sy het net ’n uur nodig gehad om haar man se dankseggingsdiens te hou. “Ek was ook bereid om die R1 000 vir die huur met alle liefde te betaal sodat my man se wens waar kon word.”
Volgens haar het die kollege sowat twee maande gelede ook geweier dat ’n ander vrou haar man se begrafnisdiens in die kerk hou.
“Dit is jammer, maar ek het my nou daarin berus dat ek nie my man se wens sal kan uitvoer nie.”
Volgens Koorsen was haar man baie jare lank in bevel van die Polisiekollege se hospitaal en later van die tuine en terrein.
) Mnr. Koorsen word vandag vanuit die NG Kerk Eldoraigne begrawe.
05-18-2006, 08:33 AM #620
Prinsloo steek kar glo weg voordat hy vlug
Skuldinvorderaars is op die uitkyk vir die luukse motor van die voortvlugtende adv. Dirk Prinsloo wat hy vermoedelik by vriende gebêre het voordat hy sy hakskene vir die gereg gewys het.
Prinsloo het homself vroeër vanjaar laat sekwestreer en moes al sy bates waarop hy geld geskuld het, aan die skuldeisers teruggee. Die spoggerige Audi wat hy met ’n huurkoopkontrak van Absa gekoop het, was nog nie afbetaal toe Prinsloo gesekwestreer is nie.
Hy het die motor moontlik by vriende gebêre voordat hy landuit gevlug het. Beeld verneem dat skuldeisers van die bank reeds by van Prinsloo se vriende besoek afgelê het.
Prinsloo se kredietkaarte is ook ná die sekwestrasie deur Absa ingetrek. Beeld het vertroulik verneem dat Prinsloo van die kredietkaarte moontlik in die buiteland gebruik het nadat hy landuit is.
Dit neem glo tyd in beslag om die kaarte internasionaal te kanselleer. En sommige ondernemings maak nog gebruik van kredietkaartmasjiene wat met die hand werk.
Mnr. Errol Smith, woordvoerder van Absa, het bevestig dat Prinsloo steeds ’n kliënt van dié bank is, maar hy kan ingevolge die kode op bankpraktyk nie kommentaar lewer op die saak nie.
Page generated in 0.41323 seconds with 12 queries